Wara disfatta oħra fil-Parlament, Boris Johnson kien kostrett jibgħat ittra lill-UE biex jitlob estensjoni Il-Prim Ministru Ingliż, Boris Johnson qed jikkunsidra li jsejjaħ elezzjoni ġenerali jekk l-Unjoni Ewropea tipproponi li Brexit ikun estiż sa Jannar li ġej. Boris Johnson waqqaf l-Abbozz ta’ Liġi dwar Brexit, wara li lbieraħ, id-Deputati vvotaw kontra l-programm tal-Gvern biex il-liġi tkun diskussa fi tlett ijiem. Dan wassal biex Johnson ikun sfurzat, bil-liġi, biex jibgħat ittra lill-Unjoni Ewropea biex jitlob estensjoni. Skont il-BBC, sorsi minn Downing Street saħqu li l-Prim Ministru Johnson mhux se jaċċetta estensjoni twila sa Jannar. Intant ilbieraħ, il-Ministru għall-Ġustizzja, Robert Buckland, qal iswed fuq l-abjad li Brexit bla ftehim “għadu possibbilità” jekk l-Unjoni Ewropea tagħżel li ma testendix Brexit.